b"\n_START_ARTICLE_\nWill Butcher\n_START_SECTION_\nJunioriura ja yliopistovuodet\n_START_PARAGRAPH_\nButcher pelasi Madison Capitolsin junioreissa, kun Sioux City Musketeers varasi h\xc3\xa4net 110. pelaajana USHL:n varaustilaisuudessa 2010. Butcher ei kuitenkaan siirtynyt sinne, vaan pelasi loppukaudella 2010\xe2\x80\x932011 toisessa USHL-joukkueessa, Dubuque Fighting Saintsissa. Windsor Spitfires varasi h\xc3\xa4net 195. pelaajana OHL:n varaustilaisuudessa 2011, mutta Butcher ei koskaan siirtynyt CHL:\xc3\xa4\xc3\xa4n, jotta h\xc3\xa4n voisi pelata jatkossa Yhdysvaltain yliopistosarjoissa. Vuodet 2011\xe2\x80\x932013 Butcher oli Yhdysvaltain maajoukkueen kehitysohjelman mukana ja h\xc3\xa4n pelasi siell\xc3\xa4 mm. USHL-liigaa. Butcher pelasi vuonna 2012 my\xc3\xb6s CCM/USA Hockey All-American Prospects Gamessa._NEWLINE_Colorado Avalanche varasi Butcherin viidennell\xc3\xa4 kierroksella 123. pelaajana NHL:n varaustilaisuudessa 2013. Vuodet 2013\xe2\x80\x932017 h\xc3\xa4n k\xc3\xa4vi Denverin yliopistoa. Butcher voitti Freshman -vuotensa 2013\xe2\x80\x932014 p\xc3\xa4\xc3\xa4tteeksi NCHC:n mestaruuden. Junior -vuotenaan 2015\xe2\x80\x932016 h\xc3\xa4n toimi joukkueensa varakapteenina. Butcher oli tehoilla 9+23=32 sarjan toiseksi tehokkain puolustaja St. Cloudin Ethan Prow'n j\xc3\xa4lkeen sek\xc3\xa4 koko NCAA:n kolmanneksi tehokkain puolustaja. H\xc3\xa4net valittiin kauden p\xc3\xa4\xc3\xa4tteeksi NCHC:n ensimm\xc3\xa4iseen t\xc3\xa4hdist\xc3\xb6kent\xc3\xa4lliseen._NEWLINE_Senior -vuotenaan 2016\xe2\x80\x932017 Butcher nousi Denverin kapteeniksi. H\xc3\xa4n jakoi tehoilla 7+30=37 koko NCHC:n sy\xc3\xb6tt\xc3\xb6p\xc3\xb6rssin voiton UMD:n Alex Iadallon kanssa sek\xc3\xa4 voitti puolustajien pistep\xc3\xb6rssin. Butcher oli koko NCAA:n toiseksi tehokkain puolustaja Harvardin Adam Foxin j\xc3\xa4lkeen. H\xc3\xa4n voitti kauden p\xc3\xa4\xc3\xa4tteeksi NCHC:n runkosarjan mestaruuden (Penrose Cup) sek\xc3\xa4 koko NCAA:n mestaruuden ja h\xc3\xa4net valittiin finaaleiden t\xc3\xa4hdist\xc3\xb6kent\xc3\xa4lliseen. Butcher valittiin my\xc3\xb6s NCHC:n vuoden pelaajaksi, parhaaksi hy\xc3\xb6kk\xc3\xa4\xc3\xa4v\xc3\xa4ksi puolustajaksi ja ensimm\xc3\xa4iseen t\xc3\xa4hdist\xc3\xb6kent\xc3\xa4lliseen. H\xc3\xa4net palkittiin my\xc3\xb6s koko NCAA:n parhaana pelaajana Hobey Baker Awardilla.\n_START_SECTION_\nAmmattilaisura\n_START_PARAGRAPH_\nHein\xc3\xa4kuussa 2017 Butcherin ilmoitettiin kielt\xc3\xa4ytyv\xc3\xa4n tekem\xc3\xa4st\xc3\xa4 sopimusta h\xc3\xa4net varanneen Colorado Avalanchen kanssa ja siirtyv\xc3\xa4n elokuun puoliv\xc3\xa4liss\xc3\xa4 rajoittamattomaksi vapaaksi agentiksi. H\xc3\xa4n her\xc3\xa4tti kiinnostusta useissa eri NHL-seuroissa ja k\xc3\xa4vi neuvotteluita, kunnes Butcher teki elokuun lopulla kaksivuotisen ja 1,85 miljoonan dollarin arvoisen tulokassopimuksen New Jersey Devilsin kanssa. _NEWLINE_Syksyn 2017 harjoitusleirin p\xc3\xa4\xc3\xa4tteeksi Butcher otti paikan Devilsin kauden 2017\xe2\x80\x932018 avauskokoonpanosta. H\xc3\xa4n teki NHL-debyyttins\xc3\xa4 n\xc3\xa4in ollen runkosarjan avauskierroksella 7. lokakuuta 2017 Colorado Avalanchea vastaan. Butcher sai ottelussa j\xc3\xa4\xc3\xa4aikaa 12.45 minuuttia ja h\xc3\xa4n teki my\xc3\xb6s kolme sy\xc3\xb6tt\xc3\xb6pistett\xc3\xa4, jolloin Butcherista tuli Devilsin seurahistorian ensimm\xc3\xa4inen NHL-debyytiss\xc3\xa4\xc3\xa4n kolme tehopistett\xc3\xa4 tehnyt puolustaja. Joukkue voitti ottelun lukemin 4\xe2\x80\x931 ja Butcherin toinen sy\xc3\xb6tt\xc3\xb6piste j\xc3\xa4i Jimmy Hayesin tekem\xc3\xa4n voittomaalin kakkossy\xc3\xb6tt\xc3\xb6pisteeksi. Butcher valittiin ottelun ykk\xc3\xb6st\xc3\xa4hdeksi. Viiden ottelun j\xc3\xa4lkeen h\xc3\xa4n oli tehnyt kahdeksan sy\xc3\xb6tt\xc3\xb6pistett\xc3\xa4, jolloin Butcherista tuli NHL:n historian ensimm\xc3\xa4inen v\xc3\xa4hint\xc3\xa4\xc3\xa4n kahdeksan sy\xc3\xb6tt\xc3\xb6pistett\xc3\xa4 viidess\xc3\xa4 ensimm\xc3\xa4isess\xc3\xa4 ottelussaan tehnyt tulokaspuolustaja. NHL-uransa avausmaalin Butcher teki 18. marraskuuta 2017 vieraissa Winnipeg Jetsia vastaan.\n_START_SECTION_\nMuuta\n_START_PARAGRAPH_\nButcherin pikkuveli Mikey pelaa hy\xc3\xb6kk\xc3\xa4\xc3\xa4j\xc3\xa4n\xc3\xa4 NOJHL-junioriliigan Soo Eaglesissa. Veljesten is\xc3\xa4 Joe Butcher on entinen yliopistokiekkoilija."